# S. R. Srinivasa Varadhan

Sathamangalam Ranga Iyengar Srinivasa Varadhan (Madràs, 2 gener del 1940) és un matemàtic estatunidenc d'origen indi, membre de la Royal Society, conegut per fer aportacions fonamentals a la teoria de la probabilitat i concretament per crear una teoria de grans desviacions unificada.

## Biografia

Varadhan va obtenir el grau universitari el 1959 al Presidency College (Madràs) i el doctorat el 1963 a l'Institut Estadístic Indi, amb C. R. Rao com a director de tesi, qui va aconseguir que Andrei Kolmogórov assistís a la defensa de tesi de Varadhan. El 1963 va entrar a treballar a l'Institut Courant de Ciències Matemàtiques de la Universitat de Nova York, recomanat fortament per Monroe Donsker. Al començament fou investigador postdoctoral (1963–66) i en aquesta situació va conèixer Daniel Stroock, qui esdevingué un company proper i coautor d'investigacions. En un article a Notices of the American Mathematical Society, Stroock recorda aquests primers anys:
   “Varadhan, a qui tothom diu Raghu, vingué a aquestes terres de la seva Índia nadiua la tardor del 1963. Arribà amb avió a l'Aeroport Idlewild i aná fins a Manhattan amb autobús. El seu destí era aquesta famosa institució de nom modest, l'Institut Courant de Ciències Matemàtiques, que li havia atorgat una beca postdoctoral. Li van assignar un dels molts despatxos sense finestres que hi ha a l'edifici del Courant, que abans havia estat una fàbrica de barrets. Malgrat l'entorn una mica humil, d'aquestes oficines sorgí una part extraordinàriament gran de les matemàtiques de la postguerra, de les quals Amèrica està justament orgullosa.”
Actualment Varadhan és professor de l'Institut Courant. Se'l coneix per la feina feta sobre processos de difusió amb Daniel W. Stroock i per les investigacions sobre grans desviacions amb M. D. Donsker.
Varadhan està casat amb Vasundra Varadhan, que també és investigadora (en estudis de mitjans de comunicació a l'Escola Gallatin d'Estudi Individualitzat). Han tingut dos fills. Un d'ells va morir en els atemptats de l'11 de setembre de 2001; l'altre, Ashok, és comerciant a Nova York.

## Premis i honors

Un dels premis i honors rebuts per Varadhan és la National Medal of Science (2010) concedida pel president Barack Obama, "l'honor més alt atorgat pel Govern dels Estats Units a científics, enginyers i inventors". També ha rebut el Premi Birkhoff (1994), el Margaret and Herman Sokol Award de la Facultat d'Arts i Ciències de la Universitat de Nova York (1995) i el Premi Steele (1996) de la Societat Matemàtica Americana, atorgat per la feina amb Daniel W. Stroock en processos de difusió. Li atorgaren el Premi Abel el 2007 per les investigacions en grans desviacions amb M. D. Donsker. El 2008, el Govern d'Índia li va atorgar el Padma Bhushan. També té dos graus honoraris: de la Universitat Pierre et Marie Curie de París (2003) i de l'Institut Estadístic Indi de Calcuta (2004).
Varadhan és membre de l'Acadèmia Nacional de Ciències dels Estats Units (1995) i de l'Acadèmia Noruega de Ciències i Lletres (2009). També ha estat escollit membre de l'Acadèmia Americana de les Arts i les Ciències (1988), l'acadèmia de ciències del món en vies de desenvolupament TWAS (1988), l'Institute of Mathematical Statistic (1991), la Royal Society (1998), l'Indian Academy of Sciences (2004) i la Society for Industrial and Applied Mathematics (2009).

## Referències

* ↑ La ciència de la probabilitat Arxivat 2007-12-11 a Wayback Machine. (anglès), R. Ramachandran, Frontline (Índia), 24, #7 (7–20 abril 2007). Consultat en línia el 6 de desembre del 2007.
* ↑ S. R. Srinivasa Varadhan (anglès) al Mathematics Genealogy Project.
* ↑ Llista de receptors d'un grau/certificat/diploma de l'ISI (anglès), pàgina web de l'Institut Estadístic Indi, consultada el 22 de març del 2007.
* ↑ Biografia de S. R. Srinivasa Varadhan (anglès), Allvoices, consultat l'1 d'agost del 2010.
* 1 2 Anunci del Premi Steele del 1996 al lloc web de la Societat Americana de Matemàtiques (anglès), consultat el 21 de febrer del 2007.
* ↑ Sovint s'abreuja Srinivasa Varadhan a S. R. S. Varadhan, i els seus amics i companys l'anomenen Raghu. El seu pare, Ranga Iyengar, era un professor de ciències que fou director del Board High School de Ponneri. Biografia Arxivat 2007-04-21 a Wayback Machine. (PDF, en anglès), del lloc web del Premi Abel, consultat el 22 de març del 2007.
* ↑ «President Obama Honors Nation's Top Scientists and Innovators» (en anglès). La Casa Blanca, 27 setembre 2011 (2011-09-27). [Consulta: 28 setembre 2011 (2011-09-28)].
* ↑ «1996 Steele Prizes» (en anglès). Notices of the American Mathematical Society, 43, 11, Novembre 1996 (1996-11), pàg. 1340–1347 [Consulta: 29 setembre 2011 (2011-09-29)].
* ↑ Justificació pel Premi Abel Arxivat 2016-12-01 a Wayback Machine. (PDF, en anglès), consultat el 6 d'abril del 2007.
* ↑ «NAS Membership Directory» (en anglès). Acadèmia Nacional de Ciències dels Estats Units. [Consulta: 10 juny 2011 (2011-06-10)]. La cerca per cognom correspon a "Varadhan".
* ↑ «Gruppe 1: Matematiske fag» (en noruec). Acadèmia Noruega de Ciències i Lletres. Arxivat de l'original el 2013-11-10. [Consulta: 10 juny 2011 (2011-06-10)].
* ↑ «Book of Members, 1780-2010: Chapter V» (en anglès). Acadèmia Americana de les Arts i les Ciències. [Consulta: 10 juny 2011 (2011-06-10)].
* ↑ «Fellows of the Royal Society» (en anglès). Royal Society. [Consulta: 10 juny 2011 (2011-06-10)].
* ↑ «SIAM Fellows: Class of 2009» (en anglès). Society for Industrial and Applied Mathematics. [Consulta: 10 juny 2011 (2011-06-10)].

## Enllaços externs

* S. R. Srinivasa Varadhan (anglès), pàgina al lloc web de l'Institut Courant.
* O'Connor, John J.; Robertson, Edmund F. «Varadhan biography» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* S. R. Srinivasa Varadhan (anglès) al Mathematics Genealogy Project.